กกต.แจ้งเตือนประชาชนตรวจสอบรายชื่อผู้มีสิทธิ์เลือกตั้ง ระบุสามารถเพิ่มชื่อ - ถอนชื่อ ผู้มีสิทธิเลือกตั้งได้จนถึงวันที่ 3 พฤษภาคม 2566
ตามที่คณะกรรมการการเลือกตั้งได้ประกาศกำหนดให้มีการเลือกตั้งสมาชิกสภาผู้แทนราษฎร ในวันอาทิตย์ที่ 14 พฤษภาคม 2566 และวันเลือกตั้งล่วงหน้าในวันอาทิตย์ที่ 7 พฤษภาคม 2566 เวลา 08.00 - 17.00 น. ผู้มีสิทธิเลือกตั้งสามารถตรวจสอบรายชื่อได้จากบัญชีรายชื่อผู้มีสิทธิเลือกตั้งได้แล้ว หากไม่พบชื่อ หรือปรากฏชื่อบุคคลอื่นอยู่ในทะเบียนบ้าน หรือมีชื่อผู้ไม่มีสิทธิเลือกตั้งปรากฏอยู่ สามารถแจ้งเพิ่มชื่อ - ถอนชื่อ ผู้มีสิทธิเลือกตั้งได้ ภายในวันที่ 3 พฤษภาคม 2566 โดยดำเนินการดังนี้ กรณีผู้มีสิทธิเลือกตั้ง หรือเจ้าบ้านผู้ใดเห็นว่า ตนหรือผู้มีชื่ออยู่ในทะเบียนบ้านของตนไม่มีรายชื่ออยู่ในบัญชีรายชื่อผู้มีสิทธิเลือกตั้ง ให้ยื่นคำร้องต่อนายทะเบียนอำเภอ หรือนายทะเบียนท้องถิ่นพร้อมแนบสำเนาทะเบียนบ้าน และบัตรประจำตัวประชาชน หรือบัตรประจำตัวอื่นใดที่ทางราชการออกให้  กรณีผู้มีสิทธิเลือกตั้ง เห็นว่า ในบัญชีรายชื่อผู้มีสิทธิเลือกตั้ง ของหน่วยเลือกตั้งมีชื่อผู้ซึ่งไม่มีสิทธิเลือกตั้งปรากฎอยู่ หรือเจ้าบ้านผู้ใดเห็นว่า ในบัญชีรายชื่อผู้มีสิทธิเลือกตั้งปรากฎชื่อบุคคลอื่นอยู่ในทะเบียนบ้านของตน โดยที่บุคคลนั้นมิได้มีชื่ออยู่ในทะเบียนบ้าน ให้ผู้มีสิทธิเลือกตั้ง หรือเจ้าบ้านยื่นคำร้องขอถอนชื่อผู้ไม่มีสิทธิเลือกตั้งดังกล่าว ออกจากบัญชีรายชื่อผู้มีสิทธิเลือกตั้งต่อนายทะเบียนอำเภอ หรือนายทะเบียนท้องถิ่นทั้งนี้ ผู้มีสิทธิเลือกตั้งสามารถตรวจสอบรายชื่อได้จาก บัญชีรายชื่อผู้มีสิทธิเลือกตั้ง ณ ที่เลือกตั้ง หรือบริเวณใกลัเคียงกับที่เลือกตั้ง เฉพาะหน่วยเลือกตั้งที่อยู่ในเขตอำเภอ หรือหน่วยเลือกตั้งที่อยู่ในเขตการปกครองท้องถิ่น หรือหนังสือแจ้งเจ้าบ้าน หรือแอปพลิเคชัน Smart Vote หรือเว็บไซต์ https://stat.bora.dopa.go.th/Election/engelection